section_heading: Multimedijalnost
paragraph_text: Multimedijalnost elektroničkih medija, osim teksta,  fotografija i crteža (grafikona, tablica, karata) omogućava i zapisivanje  zvuka (zvukovi,  glazba, govor itd.), videosnimaka ili  animacija u različitim međusobnim kombinacijama. Mogućnost obogaćivanja prikaza zvučnim ili videozapisom utječe na njegovu razumljivost, pa su enciklopedije, uz udžbenike, idealno područje za primjenu multimedije. Multimedijalnost obuhvaća i interaktivnost, značajnu karakteristiku mrežne enciklopedije. Mogućnost interakcije korisnika sa sadržajem daje važnu psihološku dimenziju, koja angažira korisnika i daje mu moć djelovanja.